Απόφαση της Επιτροπής

της 14ης Μαρτίου 2003

για τη χρηματοδοτική συμμετοχή της Κοινότητας στις λειτουργικές δαπάνες για την εξάλειψη του αφθώδους πυρετού στη Γαλλία το 2001

[κοινοποιηθείσα υπό τον αριθμό Ε(2003) 743]

(Το κείμενο στη γαλλική γλώσσα είναι το μόνο αυθεντικό)

(2003/183/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/EΟΚ του Συμβουλίου της 26ης Ιουνίου 1990 για δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 2001/572/EΚ(2), και ιδίως το άρθρο 3 παράγραφος 3 και το άρθρο 11,

Εκτιμώντας τα ακόλουθα:

(1) Μόλις επιβεβαιώθηκε επίσημα η παρουσία αφθώδους πυρετού το 2001, η Γαλλία ανέφερε ότι εφάρμοσε αμέσως τα μέτρα ελέγχου που πρέπει να εφαρμόζονται σε περίπτωση εμφάνισης της νόσου όπως προβλέπεται στην οδηγία 85/511/EΟΚ του Συμβουλίου, της 18ης Νοεμβρίου 1985, για τη θέσπιση κοινοτικών μέτρων για την καταπολέμηση του αφθώδους πυρετού(3), όπως τροποποιήθηκε τελευταία από την απόφαση 2003/11/ΕΚ της Επιτροπής(4), όπως απαιτείται για τη χορήγηση χρηματοδοτικής συμμετοχής της Κοινότητας στην εξάλειψη της νόσου σύμφωνα με την απόφαση 90/424/EΟΚ.

(2) Σύμφωνα με το άρθρο 3 παράγραφος 2 του κανονισμού (EΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής(5), τα κτηνιατρικά και φυτοϋγειονομικά μέτρα που αναλαμβάνονται σύμφωνα με τους κοινοτικούς κανόνες χρηματοδοτούνται από το τμήμα εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων για τους οικονομικούς ελέγχους ισχύουν τα άρθρα 8 και 9 του κανονισμού (EΚ) αριθ. 1258/1999.

(3) Η χρηματοδοτική συμμετοχή της Κοινότητας παρέχεται υπό τον όρο ότι τα σχεδιαζόμενα μέτρα εφαρμόζονται αποτελεσματικά και ότι οι αρμόδιες αρχές διαβιβάζουν όλες τις αναγκαίες πληροφορίες εντός των προθεσμιών που προβλέπονται στην παρούσα απόφαση.

(4) Ο αφθώδης πυρετός αποτελεί σοβαρό κίνδυνο για το ζωικό κεφάλαιο της Κοινότητας. Επομένως, για να εμποδίσει την εξάπλωση της νόσου και να συμβάλλει στην εξάλειψή της, η Κοινότητα θα έπρεπε συμβάλλει περαιτέρω στις επιλέξιμες δαπάνες που πραγματοποίησε η Γαλλία. Άρα ενδείκνυται η χορήγηση χρηματοδοτικής συμμετοχής της Κοινότητας στη Γαλλία σύμφωνα με τις διατάξεις της απόφασης 90/424/ΕΟΚ για να καλυφθούν οι δαπάνες που συνδέονται με την εμφάνιση αφθώδους πυρετού το 2001.

(5) Σύμφωνα με την απόφαση 2001/653/EΚ της Επιτροπής(6), χορηγήθηκε χρηματοδοτική συμμετοχή της Κοινότητας για την αποζημίωση των κατόχων ζώων λόγω της αναγκαστικής σφαγής τους στο πλαίσιο των μέτρων εξάλειψης που αφορούσαν την εμφάνιση αφθώδους πυρετού το 2001. Χρηματοδοτική συμμετοχή της Κοινότητας θα έπρεπε να χορηγηθεί επίσης για τα άλλα λειτουργικά έξοδα που συνδέονται με τη σφαγή των ζώων αυτών και για άλλες δαπάνες που συνδέονται άμεσα με τα μέτρα αυτά.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Καταβολή χρηματοδοτικής συμμετοχής στη Γαλλία από την Κοινότητα

Η Γαλλία μπορεί να λάβει χρηματοδοτική συμμετοχή από την Κοινότητα ίση με το 60 % των επιλέξιμων δαπανών για τις λειτουργικές δαπάνες των μέτρων που προβλέπονται στο άρθρο 11 παράγραφος 4 στοιχείο α) σημεία i) έως iv) και στοιχείο β) της απόφασης 90/424/ΕΟΚ για την εξάλειψη του αφθώδους πυρετού στη Γαλλία το 2001.

Άρθρο 2

Ορισμοί

Για το σκοπό της παρούσας απόφασης, ισχύουν οι ακόλουθοι ορισμοί:

α) "λογικές πληρωμές" είναι οι πληρωμές για την αγορά υλικών ή υπηρεσιών σε τιμές ανάλογες με τις αγοραίες τιμές πριν από την εκδήλωση της νόσου του αφθώδους πυρετού·

β) "δικαιολογημένες πληρωμές" είναι οι πληρωμές για την αγορά υλικών ή υπηρεσιών στις εκμεταλλεύσεις για τις οποίες αποδεικνύεται η φύση και η άμεση σύνδεση με την καταναγκαστική σφαγή των ζώων όπως αναφέρεται στο άρθρο 11 της απόφασης 90/424/ΕΟΚ.

Άρθρο 3

Οι επιλέξιμες δαπάνες που καλύπτονται από τη χρηματοδοτική συμμετοχή της Κοινότητας

1. Η χρηματοδοτική συμμετοχή της Κοινότητας που αναφέρεται στο άρθρο 1 χορηγείται μόνο σε σχέση με δικαιολογημένες και λογικές πληρωμές για τις επιλέξιμες δαπάνες που αναφέρονται στο παράρτημα I.

2. Από τη χρηματοδοτική συμμετοχή της Κοινότητας που αναφέρεται στο άρθρο 1 εξαιρούνται:

α) ο φόρος προστιθέμενης αξίας·

β) οι μισθοί των δημοσίων υπαλλήλων·

γ) η χρήση δημόσιου υλικού εκτός από αναλώσιμα.

Άρθρο 4

Προϋποθέσεις για την πληρωμή και παραστατικά

1. Η χρηματοδοτική συμμετοχή της Κοινότητας που αναφέρεται στο άρθρο 1 καταβάλλεται με βάση τα ακόλουθα:

α) αίτηση αποζημίωσης που υποβάλλεται σύμφωνα με το παράρτημα II και εντός της προθεσμίας που προβλέπεται στην παράγραφο 2·

β) λεπτομερή έγγραφα που επιβεβαιώνουν τα ποσά της αίτησης που αναφέρεται στο στοιχείο α)·

γ) τα αποτελέσματα των επιτόπιων ελέγχων που διεξάγει η Επιτροπή σύμφωνα με το άρθρο 5.

Τα έγγραφα που αναφέρονται στο στοιχείο β) παραμένουν διαθέσιμα για τους επιτόπιους οικονομικούς ελέγχους που διεξάγει Επιτροπή.

2. Η αίτηση που αναφέρεται στην παράγραφο 1 στοιχείο α) υποβάλλεται σε ηλεκτρονική μορφή σύμφωνα με το παράρτημα II εντός 30 ημερολογιακών ημερών από την ημερομηνία κοινοποίησης της παρούσας απόφασης. Εάν δεν τηρηθεί η προθεσμία αυτή, η χρηματοδοτική συμμετοχή της Κοινότητας μειώνεται κατά 25 % για κάθε μήνα καθυστέρησης.

Άρθρο 5

Επιτόπιοι έλεγχοι από την Επιτροπή

Η Επιτροπή μπορεί να προβαίνει σε επιτόπιους ελέγχους με τη συνεργασία των αρμόδιων εθνικών αρχών, σχετικά με την εφαρμογή των μέτρων εξάλειψης του αφθώδους πυρετού και τις σχετικές δαπάνες που πραγματοποιήθηκαν.

Άρθρο 6

Πληροφορίες από την Επιτροπή σχετικά με τους επιτόπιους ελέγχους

Η Επιτροπή ενημερώνει τα κράτη μέλη σχετικά με τα αποτελέσματα των επιτόπιων ελέγχων που διεξάγονται σύμφωνα με τις διατάξεις του άρθρου 5.

Άρθρο 7

Αποδέκτης

Η παρούσα απόφαση απευθύνεται στη Γαλλική Δημοκρατία.

Βρυξέλλες, 14 Μαρτίου 2003.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 203 της 28.7.2001, σ. 16.

(3) ΕΕ L 315 της 26.11.1985, σ. 11.

(4) ΕΕ L 7 της 11.1.2003, σ. 82.

(5) ΕΕ L 160 της 26.6.1999, σ. 103.

(6) ΕΕ L 230 της 28.8.2001, σ. 12.

ΠΑΡΑΡΤΗΜΑ I

Οι επιλέξιμες δαπάνες που αναφέρονται στο άρθρο 3

1. Δαπάνες για τη σφαγή των ζώων:

α) μισθοί και αμοιβές των σφαγέων·

β) αναλώσιμα (σφαίρες, T61, ηρεμιστικά κ.λπ.) και ειδικός εξοπλισμός που χρησιμοποιείται για τη σφαγή·

γ) υλικά που χρησιμοποιούνται για τη μεταφορά των ζώων στο σφαγείο.

2. Δαπάνες για την καταστροφή των ζώων:

α) μεταποίηση: μεταφορά των σφαγίων στη μεταποιητική μονάδα, επεξεργασία των σφαγίων στη μεταποιητική μονάδα και καταστροφή των αλεύρων·

β) ταφή: προσωπικό που απασχολείται ειδικά για το σκοπό αυτό, υλικά που ενοικιάζονται ειδικά για τη μεταφορά και την ταφή των σφαγίων και προϊόντα που χρησιμοποιούνται για την απολύμανση της εκμετάλλευσης·

γ) καύση: προσωπικό που απασχολείται ειδικά για το σκοπό αυτό, καύσιμα ή άλλα υλικά που χρησιμοποιούνται, υλικά που ενοικιάζονται ειδικά για τη μεταφορά των σφαγίων και προϊόντα που χρησιμοποιούνται για την απολύμανση της εκμετάλλευσης.

3. Δαπάνες για την καταστροφή του γάλακτος:

α) αποζημίωση ίση με την αγοραία τιμή του γάλακτος·

β) καταστροφή του γάλακτος.

4. Δαπάνες για τον καθαρισμό, την απολύμανση και την απεντόμωση των εκμεταλλεύσεων:

α) προϊόντα που χρησιμοποιούνται για τον καθαρισμό, την απολύμανση και την απεντόμωση·

β) μισθοί και αμοιβές του προσωπικού που απασχολείται ειδικά για το σκοπό αυτό.

5. Δαπάνες για την καταστροφή μολυσμένων ζωοτροφών:

α) αποζημίωση ίση με την αγοραία τιμή των ζωοτροφών·

β) καταστροφή των ζωοτροφών.

6. Δαπάνες για την αποζημίωση του μολυσμένου εξοπλισμού ίση με την αγοραία τιμή του και καταστροφή του εξοπλισμού αυτού. Οι δαπάνες αποζημίωσης για την ανοικοδόμηση ή την ανανέωση των κτιρίων και της υποδομής του αγροκτήματος δεν είναι επιλέξιμες.

ΠΑΡΑΡΤΗΜΑ II

Οι αιτήσεις για αποζημίωση που αναφέρονται στο άρθρο 4

>ΘΕΣΗ ΠΙΝΑΚΑ>